# Skólaráð Garðaskóla

# 24. janúar 2013, kl. 15.30-17.00 á skrifstofu skólastjóra

**Fundarstjóri**: Brynhildur Sigurðardóttir aðstoðarskólastjóri

**Fundarritari**: BS

**Mættir**: Anna Ragnarsdóttir, Svandís Ríkharðsdóttir, Guðrún Björg Egilsdóttir, Kristín Helgadóttir, Katrín Helgadóttir, Björn Breki Magnússon.

**Fjarverandi:** Rut Aradóttir, María Hrafnsdóttir (sendi varamann), Gunnar Richardson og Ragnar Gíslason.

**Efni fundarins:**

* Brynhildur sagði frá foreldrakönnun Skólapúlsins, nýju tæki sem verið er að taka upp fyrir innra mat skólans. Könnunin verður lögð fyrir úrtak 120 foreldra í febrúar 2013. Fulltrúar foreldra báðu um að fá sendan spurningalistann til að geta áttað sig á því hvað könnunin fjallar um. Brynhildur mun senda listann í tölvupósti að afloknum fundinum.
* Brynhildur sagði frá störfum Heilsueflingarnefndar skólans. Nefndin er að svara gátlistum frá Landlæknisembættinu um stöðu skólans í Heilsueflingu. Í kjölfar þeirrar vinnu verður mótuð stefna til nokkurra ára. Í vor er stefnt að heilsudögum 30.-31. maí. Næsta skólaár verður lögð áhersla á hollt mataræði í skólanum og gerð tilraun til að ná fram breytingum á rekstri mötuneytis nemenda í skólanum. Umræða varð um mötuneytið og Skólamat og skólaráð styður hugmyndir stjórnenda um að fá matráð í mötuneytið og sameina mötuneyti nemenda og starfsmanna. Bent var á að núverandi fyrirkomulag þar sem einkafyrirtæki rekur matsölu nemenda henti illa af ýmsum ástæðum, starfsmenn séu ekki ráðnir hjá skólanum og hagsmunir einkafyrirtækisins séu ekki þeir sömu og hagsmunir skólans.
* Brynhildur sagði frá endurskoðun skólanámskrár. Starfsmenn Garðaskóla taka þátt í samstarfsverkefni allra grunnskólanna í Garðabæ um innleiðingu á nýrri aðalnámskrá. Undirbúningur er hafinn fyrir breytingu á vali og stundatöflum nemenda þar sem gert er ráð fyrir ferðakerfi í öllum árgöngum og 60 mínútna kennslustundum. Skólaráð lýsti ánægju með þessar hugmyndir. Fulltrúar foreldra lögðu áherslu á að nemendur hefðu meira val og að færri greinar væru skylda. Einnig að mikilvægt væri að efla kennslu í fjármálalæsi innan skólans.
* Ársskýrsla 2011-2012 og Starfsáætlun 2012-2013 voru lagðar fram og samþykktar athugasemdalaust.
* Umræða um skólaferðir nemenda í Garðaskóla. Vorferðir í 10. bekk hafa fastan sess en skapa þarf hefð fyrir ferðum í 8. og 9. bekk. Starfsmenn skólans hafa áhuga á að farið sé með nemendur í 8. bekk í haustferð og munu skólastjórnendur kanna þann möguleika að tengja haustferðir skólans við fermingarferðir kirkjunnar í Garðabæ. Skólaráð leggur áherslu á gildi nemendaferða en jafnframt kom fram það sjónarmið að ferðir mættu ekki vera of kostnaðarsamar, betra væri að hafa dagskrá lágstemmdari með minni tilkostnaði. Spurt var hvort farið væri á slóðir þeirra Íslendingasagna sem nemendur lesa í skólanum og aðstoðarskólastjóri benti á að stundum hefðu hópar farið á Laxdæluslóðir vestur í Dölum. Fulltrúar foreldra spurðu um tryggingamál í ferðum með nemendur.
* Brynhildur sagði frá úrskurði Mennta- og menningarmálaráðuneytis um að skólum sé óheimilt að fella niður kennslu í 8. og 9. bekk á meðan 10. bekkingar taka samræmd próf. Fulltrúi foreldra sem einnig situr í Grunnstoð sagði frá umræðu sem orðið hefði um málið á síðasta fundi Grunnstoðar. Í upphafi fundar vildu fulltrúar í Grunnstoð álykta um að Garðaskóli myndi ekki skerða skóladag nemenda en fulltrúi Garðaskóla útskýrði það sjónarmið Garðaskóla að mikilvægt væri að sinna prófyfirsetu vel og gæta þess að ró væri í húsnæðinu á meðan próf er í gangi. Að teknu tilliti til þessara ábendinga var ekki talin þörf á að álykta um málið heldur var ákveðið að fela Skóladeild að leysa mál í samráði við stjórnendur skólans. Brynhildur sagði að stjórnendur Garðaskóla myndu lúta úrskurðinum og gera ráðstafanir til að nemendur í 8. og 9. bekk fengju fullan skóladag á meðan prófin standa yfir. Hugsanlega munu stjórnendur leita til skóladeildar um aðstoð við yfirsetu.
* Brynhildur sagði frá óánægju stjórnenda og kennara með að ekki hefði verið hægt að kaupa húsgögn í nýuppgerðar kennslustofur haustið 2012. Stjórnendur skólans hafi fengið misvísandi skilaboð um verkferla í tengslum við innkaupin.
* Fulltrúi nemenda bar upp spurningu um eineltisdaginn sem festur hefur verið í sessi í nóvember ár hvert. Hann lagði áherslu á að skólinn myndi vinna viðameiri verkefni tengd forvörnum gegn einelti heldur en gert hefði verið síðasta haust.
* Næsti fundartími verður ákveðinn í tölvupósti.

Fundi slitið kl. 17.00